b'\n_START_ARTICLE_\nH\xc3\xa4mardamine\n_START_SECTION_\nH\xc3\xa4mardamise probleemid leedlampide korral\n_START_PARAGRAPH_\nEelkirjeldatud faasit\xc3\xbc\xc3\xbcrimisega h\xc3\xa4mardid reguleerivad vahelduvpinget (t\xc3\xa4psemalt: impulssidest koosneva toitepinge keskv\xc3\xa4\xc3\xa4rtust). Leedlambis on valgusallikateks teatavasti valgusdioodid, mis vajavad toiteks alalisvoolu. Seep\xc3\xa4rast on leedlambi soklis elektrooniline liitel\xc3\xbclitus, mis muundab 230 V vahelduvpinge lambi valgusdioodidele sobivaks madalaks alalispingeks. Leedlampide tootjafirmad kasutavad mitmesuguse skeemiga elektroonilisi liitel\xc3\xbclitusi. Kui kasutatava h\xc3\xa4mardi elektroonikal\xc3\xbclitus sellega ei \xc3\xbchildu, ei saa leedvalgusti heledust \xc3\xbcldse v\xc3\xb5i korralikult reguleerida, halvemal juhul v\xc3\xb5ib h\xc3\xa4mardi ka \xc3\xbcle kuumeneda (vaatamata sellele et leedvalgusti v\xc3\xb5imsustarve on v\xc3\xa4ike)._NEWLINE_Kui h\xc3\xa4mardi v\xc3\xb5imaldab k\xc3\xbcll leedlambi heledust muuta, ei tarvitse reguleerimine siiski olla sujuv, sest valgusdioodi (nagu k\xc3\xb5igi dioodide) pinge-voolu karakteristik on tugevasti ebalineaarne: pinge t\xc3\xb5stmisel kasvab dioodi vool (ja vastavalt heledus) esialgu v\xc3\xa4ga aeglaselt, avanemispinge piirkonnas(alates umbes 2,5 voldist) aga \xc3\xbcha j\xc3\xa4rsemalt._NEWLINE_H\xc3\xa4mardi, milles alalispinge reguleerimisel rakendatav pulsilaiusmodulatsiooni (PWM), sobib h\xc3\xb5\xc3\xb5glampide heleduse muutmiseks (vaatamata impulssidest koosnevale toitepingele p\xc3\xbcsib valgusvoog \xc3\xbchtlane t\xc3\xa4nu h\xc3\xb5\xc3\xb5gniidi soojuslikule inertsile), kuid toitepingele kiiresti reageeriva leedlambi valgus v\xc3\xb5ib sel juhul hakata v\xc3\xb5bisema v\xc3\xb5i v\xc3\xa4relema. V\xc3\xa4reluseks nimetatakse lambi valgusvoo perioodilist muutumist v\xc3\xb5rguvoolu hetkv\xc3\xa4\xc3\xa4rtuse muutumise taktis._NEWLINE_H\xc3\xb5\xc3\xb5glampidega v\xc3\xb5rreldava kvaliteediga h\xc3\xa4mardamist v\xc3\xb5imaldavad spetsiaalsed (nn dimmerdatavad) leedlambid. Neis kasutatakse t\xc3\xa4iustatud liitel\xc3\xbclitust, milles h\xc3\xa4mardi faasinurga (v\xc3\xb5i impulsilaiuse) regulaatori katkendlik v\xc3\xa4ljundpinge muundatakse valgusdioodidele sobiva seadusp\xc3\xa4rasuse j\xc3\xa4rgi muudetavaks alalispingeks. Niisuguste lampide ja valgustite jaoks toodetakse samuti spetsiaalseid h\xc3\xa4mardeid ja toiteplokke.'